Document ID: 32005D0627

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Αυγούστου 2005
για την έγκριση μεθόδων ταξινόμησης σφαγίων χοίρων στις Κάτω Χώρες
[κοινοποιηθείσα υπό τον αριθμό Ε(2005) 3234]
(Το κείμενο στην ολλανδική γλώσσα είναι το μόνο αυθεντικό)
(2005/627/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3220/84 του Συμβουλίου, της 13ης Νοεμβρίου 1984, για τον καθορισμό της κοινοτικής κλίμακας ταξινόμησης των σφαγίων χοίρου (1), και ιδίως το άρθρο 5 παράγραφος 2,
Εκτιμώντας τα ακόλουθα:
(1)
Το άρθρο 2 παράγραφος 3 του κανονισμού (ΕΟΚ) αριθ. 3220/84 προβλέπει ότι η ταξινόμηση των σφαγίων χοίρων πρέπει να πραγματοποιείται με εκτίμηση της περιεκτικότητας σε άπαχο κρέας σύμφωνα με στατιστικά δοκιμασμένες μεθόδους εκτίμησης, οι οποίες βασίζονται σε φυσική μέτρηση ενός ή περισσοτέρων ανατομικών μερών του σφαγίου χοίρου. Η έγκριση των μεθόδων ταξινόμησης εξαρτάται από την τήρηση ανώτατης ανοχής στατιστικού σφάλματος εκτίμησης. Η ανοχή αυτή ορίστηκε στο άρθρο 3 παράγραφος 2 του κανονισμού (ΕΟΚ) αριθ. 2967/85 της Επιτροπής της 24ης Οκτωβρίου 1985 που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου (2).
(2)
Με την απόφαση 87/131/ΕΟΚ της Επιτροπής (3), εγκρίθηκε η χρήση μιας μεθόδου ταξινόμησης των σφαγίων χοίρων στις Κάτω Χώρες.
(3)
Λόγω τεχνικών προσαρμογών, η κυβέρνηση των Κάτω Χωρών ζήτησε από την Επιτροπή να επιτρέψει, από 1ης Ιουλίου 2006, τη χρήση νέου τύπου στο πλαίσιο της εφαρμοζόμενης τώρα μεθόδου που χρησιμοποιεί τη συσκευή HGP 2 με βάση την απόφαση 87/131/ΕΟΚ και να επιτρέψει επίσης νέα μέθοδο ταξινόμησης των σφαγίων χοίρων· υπέβαλε δε τα στοιχεία που απαιτούνται εν προκειμένω από το άρθρο 3 του κανονισμού (ΕΟΚ) αριθ. 2967/85.
(4)
Από την εξέταση της αίτησης αυτής προέκυψε ότι πληρούνται οι όροι για την έγκριση των εν λόγω μεθόδων ταξινόμησης.
(5)
Δεν πρέπει να επιτραπεί καμία τροποποίηση των συσκευών ή των μεθόδων ταξινόμησης παρά μόνον με νέα απόφαση της Επιτροπής που θεσπίζεται βάσει της κτηθείσας πείρας. Για το λόγο αυτό, η παρούσα έγκριση μπορεί να ανακληθεί.
(6)
Για λόγους σαφήνειας, πρέπει να καταργηθεί η απόφαση 87/131/ΕΟΚ και να αντικατασταθεί από νέα απόφαση.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται η χρήση των ακόλουθων μεθόδων για την ταξινόμηση σφαγίων χοίρων σύμφωνα με τον κανονισμό (ΕΟΚ) αριθ. 3220/84 στις Κάτω Χώρες:
α)
η συσκευή που ονομάζεται Hennessy Grading Probe (HGP 2) και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 1 του παραρτήματος·
β)
η συσκευή που ονομάζεται VISION system (VCS 2000) και οι συναφείς μέθοδοι εκτίμησης των οποίων οι λεπτομέρειες παρατίθενται στο μέρος 2 του παραρτήματος.
Άρθρο 2
Δεν επιτρέπεται καμία τροποποίηση των συσκευών ή των μεθόδων εκτίμησης.
Άρθρο 3
Η απόφαση 87/131/ΕΟΚ καταργείται.
Άρθρο 4
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 26 Αυγούστου 2005.

Labels: 1
17
19
6
18